정조 13년 · 목
初二日敎曰己亥置標處必有其處而今番裁穴旣在坦處則己亥置標似在稍上處所謂作䐉以上凡眼亦皆以爲似無結穴處云而雲觀置簿及本府邑誌皆以置標載錄則必有可考之蹟外面雖難模索如或從依俙指點處推尋似有可得之道此亦不可不留意卽今封標處毋論上下東西結穴處亦爲詳審而浮土姑未快去開金井雖未如例爲之初三日申酉時初八日卯午時爲吉云先自明日就封標處略加開視亦未爲不可前承旨金履成不待下敎與方外地師之裁穴有名稱者直欲下去云俄已下送龍仁縣令李祉源亦欲下去云果已進去耶卿等依此知悉看審後形止陸續狀聞又敎曰俄下有旨果已見之耶形局旣如此寧有結穴不實之理乎百爾思之疑信交中莫適所從浮土開拓勿拘深廣而眞土土性見後卽以少許同封上送狀啓便金履成及地師果已下去耶今日之事眞所謂有進無退須知此意必以好消息狀啓○初三日園所都監狀啓以爲眞土土性見後少許上送金履成地師果已下去耶今日之事眞所謂有進無退須知此意事有旨臣等祗受謹依辭意擧行計料而龍仁縣令李祉源昨夜來到前承旨金履成率地師李廷弼今日來到臣等與之看審爛加商確後狀聞計料○敎曰當初穴深之不欲過加爲之爲念洩氣也此指見眞土以後事也至於浮土尺數淺深不係於此明知其浮土則見眞色之前雖至丈尋亦何所拘今已過午尙不聞消息更從所見卽爲馳啓又敎曰以去浮土形止之尙無登聞竟日不勝紆鬱似聞卿等誤看昨日有旨辭意欲待今日申時始役云昨諭中今日爲吉日申時爲吉時云者卽指浮土盡去後生土不待開金井略加開視之謂也今如卿等擧行則申時欲始去浮土之役則眞土開視當在吉日之外亦豈成說乎今則申時已過事役幾許爲之須卽馳啓又敎曰今番擧行之無形皆由於成夢龍之猜妬勘罪一款雖姑不論渠若生渡銅雀後勿敢如是之意嚴飭捧侤音至於李命求當初差送極爲無義觀於昨日所對愚濫之外語到不敢之地所當先爲懲勵而亦姑參酌令畿伯捉來保授更無得接跡於近處以待處分又敎曰昨日上來難免率爾今於苦待之時尙不去浮土豈昨下有旨辭語不能條暢而然乎否則難免不審且況昨夕下諭有縷縷措語而及其祗受狀啓但言某時來到及祗受緣由者太甚草草又於略加開視事下諭設或錯看祗受狀啓中傡與待申時擧行等語而略不提及以致至今苦待節節有疏忽之失當該堂上竝從重推考又敎曰更思昨日直閣下去時以堂上下去後如値夜深則雖難擧火始役待天明卽爲去土去土後形止使之這這書報都監堂上雖錯看有旨辭意旣在傍觀何無一言乎卽此可知他餘擧行之疏忽後勿如是事申飭下諭于都廳李晚秀處前承旨金履成新除承旨意見同處與堂上聯狀異處別爲狀聞又敎曰開土幾許爲之而眞土亦果略開看色耶予雖昧於堪與經營大事豈無素有探質而涇渭于中者乎五色土之說姑勿論且以已試屢驗者之見聞言之浮土之除拓雖至尋丈元無關係至於土色若黑若白未必有讓於純黃從古名墓亦多有可證未知去浮土幾許後眞土形體始宛出乎須卽詳細狀聞且以點穴言之稍上處予則以爲終涉難愼俄見都尉所錄上者亦不無動於低處土色之論說携貳未免有捨舊覓新之意固知出於謹愼謹愼亦有用處此何等莫重莫大之事豈必如是耶己亥置標及尹說坦處安知非卽今點穴外稍下之稍下處而直是民家籬後乎此亦不可不更加詳審亦須知悉率去地師中李廷弼不但承旨金履成稱之如禮判諸人亦莫不稱之以大風水多有已驗之奇徵云切勿外待俾盡所見卿等亦必誠心叩其所存一一詳細狀聞○園所都監狀啓以爲封標處去浮土待申時擧行計料前承旨金履成以爲穴處雖云平廣決非築室居生之地雖以儀軌所載言之艮下癸坐之地惟此封標處而已矣然則去其浮土必得眞土如不得眞土則穴在別處推此可知凡係疑似處這這開土見之以卞眞假計料至於李廷弼則不見當初形止故尤難於裁穴不敢遽然決定至若白虎邊則雖有生氣非大融結云李祉源以爲穴處浮土尙未盡去補土以後左右本形糢糊更加詳審追後質論計料云舊封標處考己亥儀軌則只以本府岡後一百五十步載錄又考邑誌則置標在花山下麓云而花山卽本府主山且聞邑中流來之言則戶長家後場云云而已此外無他可考之蹟無以憑考又狀啓以爲當初穴深之不欲過加爲之此指見眞土以後事也至於浮土尺數淺深不係於此從所見卽爲馳啓事有旨臣等祗受朝者旣伏承勿拘深廣快去浮土之敎故封標處上下左右去浮土或至七八尺得見眞土而後止而穴後旣多穿鑿土色又不合用自䐉上至穴下深處同是一般色品諸地師之言皆以爲雖過尋丈土品當無異同云目今事勢極爲焦迫又狀啓以爲當日申時先從封標上下左右開去浮土則或至二三尺或至七八尺始見生土多有穿鑿之痕而土性色品旣不堅剛亦欠細膩極爲罔措又狀啓以爲今則申時已過事役幾許爲之事有旨臣等祗受開土吉時誤認以去浮土吉時做錯擧行萬萬惶悚申時始役日勢不足故先就封標近處除去浮土乳頭以下浮土幾爲折半除出而日暮停役待明朝鱗次擧行計料封標近處眞土開視二尺許後還爲覆土○初四日園所都監狀啓以爲前承旨金履成新除承旨意見同處與堂上聯狀異處別爲狀聞事有旨臣等祗受而前承旨金履成與其率來地師就右邊莎城下端補土處開視土色謂有意見而臣等淺見則側在一邊亦無作䐉結穴之形未知合當不得聯名狀聞龍仁縣令李祉源見上下眞土後以爲土色如此旣不合用而又不能明知恰當處云矣敎以土色如是恰好則李祉源之隨衆雌黃莫曉委折此後更勿煩啓事回諭○承旨金履成狀啓以爲臣與地師李廷弼更察龍脈而於右邊流脚點其疑似處爲先開土則半尺下本土色性稍異於封標處而不敢擅自深拓土色不得詳見待回下擧行計料敎以豈待回下與錦城尉相議決定事卽爲回諭○敎曰今見眞土封進土性柔膩細滑色亦帶黃極爲美好自此予心不但萬幸今筵示大臣諸臣莫不交口讚賀其在重事體解群惑之道開金井欲爲進定於旬前總護使及禮堂觀象監提調郞爲除辭朝進去使之董役事分付園所都監又敎曰除却多少說話卿等之紛聒一則曰土色二則曰土性昨夜則猶以燭下之故不得分明見之待天明開封更見色則黃且赤性則柔且潤自不覺喜欲起舞及示大臣諸臣也昨見者元無異辭而今見者尤皆交口讚賀此土色此土性曰以不愜者卿等豈或失其情而然乎不在多言開金井日子欲進定於初八日總護使以下今已除辭朝下送予心之如此亦天也卿等欲抗天乎卿等知悉以待總護使一行下去而土色則穴處爲上左邊亦然乳頭爲次䐉上大不及以如許好土色曰以不足者果何意思乎雖以大臣諸臣言言之莫不以卿等事大駭之卿等試思之往古來今焉有因土色出雜議之時況土色如是極好者乎今日則去浮土之役觀勢善爲而捱東捱西待總護使下去決定竝卽知悉且以地師言之李命求所爲萬萬無嚴渠焉敢以無形未然之說肆發於咫尺之地乎今方捉來親問後限死嚴刑投之絕島一以存國綱一以息邪議以此一款聚會地官嚴明分付俾知一分懲畏至於承旨金履成當初下送意謂有一分裨益而隨衆擾勷莫重封標處東鑿西穿而初無一言袖手傍觀寧有如許道理龍仁縣令李祉源雖曰蔭官當此之時豈爲身計而乃如是却步乎此亦駭然地方官及直閣果倅等旣在役所目見無於前之擧亦無皁白今筵大臣之論斥焉可免乎所慨然者都尉之亦未免退縮以此有旨頒示諸人因又嚴飭於地方官又敎曰穴處東邊一間許所得土色帶金黃性又堅粘云都廳有所錄報然則龍仁倅及蔡潤銓朱南述之見可謂不謀而同此等之人豈可不使用蔡潤銓自畿營給糧料下送此意知悉○諭總護使曰卿等其間果已得抵耶筵敎俱在入侍承宣錄送卿等須卽推見知悉擧行聞都尉招致咸興地師云此人術業年前業已聞之第叩其所存其言頗有理亦卽使之看審而卿等具意見別般論理狀聞目下第一急務無出於尊事體三字各人有見雖宜採聽至於屑越處不可不留意裁抑幷須知悉無論李祉源李廷弼咸興地師各陳所見卿其裁擇仍與都尉相議指一以聞作甕家當在何日旣有前下擇日雖自初七日辰時爲之足可及之耶卿與都監諸堂商議狀聞開金井欲以初八日爲之則裁穴封標處及穴前去浮土似當如例先爲今果何以爲之耶標內浮土尺深則唇前高處亦當等分補土耶亦以擧行後形止狀聞又諭曰今聞園所都監狀啓及所報封標處稍東去浮土數寸眞土出而色帶金黃性氣堅粘滑膩如此極吉之土色實所罕有此豈天慳地秘有待於今日者乎歡幸欣躍難以容諭龍仁縣令李祉源進士蔡潤銓之所見可謂超出至於朱南述之先見亦甚奇異進士蔡潤銓朱南述卽令該曹口傳付軍職冠帶常仕仍令都監給糧料朱南述則聞自陽城進去蔡潤銓郞令畿營騎驛下送龍仁縣令李祉源都監郞廳特爲加差下使之主管董役又諭曰土色如是恰好萬幸萬幸封標亦當移設稍左處擇日鱗次下送自餘在奉命別軍職口傳又敎曰初七日辰時爲吉以此日時封標仍作甕家事下諭于園所都監總護使處今則開金井日子依當初所定爲之亦好初八十一日間相議決定後狀聞○園所都監狀啓以爲地師李廷弼以大風水多有已驗之奇徵云俾盡所見詳細狀聞事有旨臣等祗受開拓浮土今已過半今日內可以迄役而浮土淺處或一二尺或三四尺始露本土至於封標東則深至四尺許封標下則至八尺餘眞土形體始爲宛然露出大抵上與左則浮土稍淺右與下則浮土尤深目下罔措者不但爲封標處土色之不足而已浮土之深入乳頭之穿鑿旣多此尤悶迫己亥置標處詢諸邑人則以爲洪哥家後而卽今唇前中層近處云而旣無眞的定處此則待地師之指點登聞計料李廷弼則臣等問其意見則與承旨金履成相議草出山論故敢此附陳李廷弼山論以爲封標處則掘至八尺許始見本土而所謂本土亦不溫潤細膩只是莎石之土則必是界水行度恐不可擬議旣有界水則左右砂之間必有結處矣但形體變於補土氣脈無以察見然封標處左右砂皆敦實有氣於此二者宜有甲乙之論但龍脈變化然後其氣沖和可結吉地以此論之則右脚自艮轉卯入丑不但理氣之合法左旋之下翻身右落極有精神此處似有眞穴左脚則艮下癸落終有直來直作未及變化之慮然聞曾有穴下二臺云今雖不見眞面果有二臺則不可斷之以不結更加詳察詳告計料云矣又狀啓以爲今日浮土左右開拓之除自穴東距十一尺許土色頓勝可謂好品而又是全地無穿鑿之形極爲多幸看品次本土一封上送敎曰此狀啓持來各站撥將卒令畿營爲先從厚施賞事下諭于畿伯○總護使狀啓以爲臣等辰時量自京離發戌時量纔到本府日已昏黑而封標處奉審不可遲滯今日者都監封進東邊土色看審一時爲急齊進園所擧火詳察則土色與土性果爲光潤細膩與園所堂郞一辭稱歎不勝歡幸待天明更爲看審條列狀聞計料○初五日總護使狀啓以爲筵敎俱在入侍承宣錄送須卽推見知悉擧行事有旨袛受後筵敎之承宣錄送者卽爲頒示諸臣咸興地師今方招見明日臣等看審時率往計料李祉源李延弼明日看審後使之各陳意見與都尉相議狀聞計料作家雖於初七日辰時始役可無未及之慮故擬以初七日擧行開金井旣已進定於初八日故去浮土等節今方如例爲之唇前補土一款亦一從形便擧行計料又狀啓以爲龍仁縣令李祉源都監郞廳加差事有旨臣祗受蔡潤銓朱南述今旣來到龍仁縣令李祉源本都監三物郞廳加差下使之主管董役而別單書入又狀啓以爲蔡潤銓自畿營給糧料下送此意知悉事有旨臣祗受後蔡潤銓朱南述使之使用於都監前來相地官朴大良金養直外成夢龍李廷弼方令還送○敎曰前察訪朴大良之精詳曾所知之今番事所見之明透可嘉渠又能知分特爲付實軍職仍令留在看役至於成夢龍愚濫之罪固非一端特以使役頗久前此看山之行亦多效勞姑且參酌留置則猶不知嚴畏日前入來時二字奏對萬萬無狀看役凡節又不十分盡心渠之免重罪足矣總護使知悉以此傳敎捉入夢龍分付後卽爲逐送而仍令保授於地方官處更待處分